Document ID: /roh_data/filtered/fineweb-2-filterrobots_roh.jsonl.gz/54963

Per l'inquisiziun ha la regenza grischuna installà il procuratur public extraordinari Andrej Gnehm da Turitg. Quel ha gia manà plirs cas prominents en Svizra, uschia la procedura cunter il manader da Dignitas e quella da «l'affera Mörgeli».
La procedura stat en connex cun la crisa tar la Dretgira chantunala dal Grischun. Il derschader Peter Schnyder aveva rinfatschà al president da la dretgira Norbert Brunner, d'avair midà ina sentenzia en ina dispita d'ierta.
L'emna proxima elegia il Cussegl grond ils derschaders da la Dretgira chantunala – Norbert Brunner n'è dentant betg tranter ils candidats, el va en pensiun la fin da l'onn.